ru cs ky ky ky ky ky ky ky ky tt ky ky ky ky ky kk ky ky ky ky tt ru ky ky ru ru ru ru ky ky ky ky ky ky ru ru ru ru ru ky en ru
"Асман пресс", 07.05.09 - 5-бет: •
Темир Сариев Алмаз Атамбаевди эмнеге сыйлабай калды?
Бириккен элдик кыймылдын саясый бюросунун мүчөсү, "Акшумкар" партиясынын лидери Темир Сариев Кыргызстандын президенттик кызмат ордуна өзүн талапкер катары көрсөттү. Мындай чечим аталган партиянын 4-майда өткөн съездинде кабыл алынды.Темир Сариев президенттикке ат салышары элдик кыймылдын курултайына катышпай койгондон кийин ачык билинген. Темир Сариев Алмаз Атамбаевдин талапкерлигин эмне колдобой, каршы чыкканын бир катар маалымат каражаттарына айтып берди. Көрсө, Темир Сариевди 2007-жылы 20-мартта президент Курманбек Бакиев кабыл алып экөө бетме бет отуруп 3 жарым саат, "Реформалар үчүн" кыймылынын талаптары, саясый абал боюнча сөз кылып отурушкан. Темир Сариевге президент тарабынан көптөгөн сунуштар болуп, ага Темир мырза "эгерде сиз чоң реформаларга даярмын деп жалпыга ачык жарыя кылсаңыз, ал сөз ишке ашса, анда мен жана менин пикирлештерим сунуштарыңызга макул болмокпуз" деп жооп берген.
Ошол эле күнү кечинде Темир Сариев Феликс Кулов менен да, Алмаз Атамбаев менен да жолугуп, президент менен болгон маек тууралуу айтып берген. Ошондой эле жолугушуулар, сүйлөшүүлөр, компромиске келүү жолдору сунушталып, коюлган талаптарга 7 бөлүмчө кошумча киргизилген. Эгерде алар аткарылса, Темир Сариев сүйлөшүүгө даяр болчу. Бирок, андай болбой калды. Президент Бакиев менен болгон жолугушуудан кийин Алмаз Атамбаев премьер министр болууга макул болгон. Кыймылдын атынан эч кимге сен "премьер" болосун деп эч кандай мандат берилген эмес. Атамбаевдин бул кылганын күнөөлөбөсө да, Сариев анын партиясынан кетүүнү чечип, мына ошондо "Акшумкар" партиясы түзүлгөн.
Манастан Чубак кем бекен деп, өз күчүн сынап көрүүнү чечкен Темир мырза Бириккен элдик кыймылдын 25-апрелиндеги курултайына эмнеге катышпай койгону жөнүндө да түшүндүрмө берди:
- Буга чейин оппозиция бириккен элдик кыймылдын курамындагы партиялар биринчи кезекте өздөрүнүн курултайын өткөрүшүп, бирдиктүү талапкерге макул болуп, президенттик шайлоого көрсөтүшкөндөн кийин курултайда ал талапкердин аты-жөнүн жарыялоого макулдашылган. Бирок кыймылдын айрым мүчөлөрү шашкалактап эле бирдиктүү талапкерди атап жиберишип, алдыдагы милдет-талаптар аткарылбай калды. Мен партиянын мүчөлөрү менен макулдашпай туруп, канткенде алардын атынан бирдиктүү талапкерди көрсөтүүгө макулдугумду беришим керек. Ошондуктан Арашанда өткөн курултайга катышкан жокмун, - деп Темир Сариев бир катар ММКларга маек берген...
Оппозициянын курамында болуп жаткан мына ушундай окуялардан кийин айрым саясатка сереп салгандар шайлоодо оппозиция уттуруп коюшу болжолдонуп жатат. Анткени, Атамбаев-Сариев деп добуштар экиге бөлүнүп, экөөнө тең жетпей калышы мүмкүн. Экинчи бир жагдай баягы эле түндүк-түштүк синдрому бул эки талапкерге залакасын тийгизиши ыктымал.Бирок, бул маселе кыймылдын мүчөлөрүн тынчсыздандырбайт деле болсо керек. Ар кимисинин өз партиясы бар, өзү лидер, өз көмөчү дегендей. Ошол эле ММКларга Темир Сариевдин берген маегинен үзүндү келтирсек, бардыгы түшүнүктүү болот:
- Бир четинен талапкерлигибизди коюп чыксак оппозиция бөлүндү дешет. Эгер коюп чыкпасак анда үч жылдан бери келаткан ишибиздин бардыгы тең талаага кетет. Эң негизгиси президенттик шайлоодо партия өзүнүн талапкерин коюп, позициясын көрсөтпөсө, ал саясий партиянын кимге кереги бар?
Сазыкбай Турдумалиев, "Арча" партиясынын төрагасы:
- Сазыкбай мырза, жай аптасындагы президенттик шайлоого карата мен-мен деген партиялар козголушуп, ала чапкында съезд өткөрүрүшүп өз кандидаттарын атап же бул-тигил тараптагы талапкерди колдойбуз деп жаткан учуру. И баса, кечээ "Ак шумкар" партиясы Темир Сариевди ат салышка алып чыгышты окшойт. Сиз жетектеген партия кимди колдогону жатат же сиздердин партиядан ким суурулуп чыкмакчы? Партиянын жетекчиси катары балким, сиз талапкерлигиңизди коймокчусуз?
- Акыркы контексттеги сурооңдон баштасам, мындай, мен алдыңарда Турсунбай Бакир уулу, Кубаныч Апас же Нурлан Мотуев көрүнүп турган жокмун го. Алдыдагы шайлоого карата биздин партия 12-майда съезд өткөрмөчү. Мына ошол жерде партия кайсы кандидатты колдоору чечилмекчи. Сиздердин гезит аркылуу ал позициябызды билдирмекчибиз. Оппозициянын атынан ажолук ат салышка чыккан Атамбаевдин басма сөз беттериндеги түштөн кийинки маектерин окуп түңүлөсүң. Исабеков экөө жердеш болгон үчүн аны сыйлап, башында өкмөт башчылыгына баргандан баш тарткан имиш. Бирөөнү сыйлап, бирөөнүн көңүлүн караган кантип журт башчы же жетекчи боло алат. Жалпы элдин кызыкчылыгын ойлогон адам гана башчы боло алат. Бир жердешинин көңүлүн карап иш кылган адам эртең кантип эл башкарат. Өкмөттү жетектеп турганда көзгө басар эмне иш кылды. Иштөөгө мүмкүнчүлүк берген жок деп актангандын кереги жок. 16 дай өкмөт башчы алмашылды. Бирок Игорь Чудиновдой иштеген бир да өкмөт башчы болгон жок. Калыстык үчүн айтып коюш керек. Атамбаев жогорудагы сөздөрү менен элди иренжитип жатпайбы. Оппозициянын ишенимин Алмаз Атамбаев актабай калат го.
Алмазга караганда Темир Сариев туруктуулугу менен келе жатат. Партиясына берилгендигин көрсөттү. Оппозициядагы ажырым эч кимди деле алдыга алып чыкпайт. Кыйкыргандардын баарына кызмат берип Курманбек Бакиев баарын элдин сынына салып, бир эрдик кылды. Болбосо элдин атынан сүйлөп коомчулуктун башын маң кылып жүрө беришмек. Коомду булгагандар ким экенин жакшы эле билип калдык. Кооз сүйлөшсө да эми эч ким аларга ишенбейт. Аларга бийлик кызмат берген күнү Кыргызстанда каран күн башталат. Мындан жаман устукан талаштар башталат. Кадр устакан бөлүшмөйдөн баш чыкпай кайран эл кайрадан кыйын кезеңге туш болот. Президентти алмаштыруу менен бүгүнкү абалдан чыга албайбыз. Суу маселесинин тегерегинде коңшу мамлекет башчыларынын маанайын байкадык го. Кыргыз, эртең Казакстандын, Өзбекстандын алдында чөгөлөбөшү керек.
- Казакстанда өткөн саммитте Назарбаев менен Каримовдун позициясын байкасаңыз керек. Президентибиздин Кыргызстандын кызыкчылыгын көздөгөн сөзүн бүгүн белгилеп коюш керек деген коомчулук арасында пикирлер болуп жаткансыйт.
- Берилчү суроонун өзөгүн түшүндүм. Биз дайыма улуттун жана мамлекеттин кызыкчылыгын көздөшүбүз керек. Арал темасы менен Назарбаев казактардын кызыкчылыгынын алдында аракет жасады. Коңшу мамлекеттерге кол бала болуп суу куйган учурдан өткөнбүз. Тээ 1932-жылдары ачарчылык мезгилде Казакстандан канчалаган казак туугандарды кыргыз аман алып калган. Аны Назарбаев бат эле унутуп калды. Түштүктө канча деген өзбек туугандарды боорго тартып, кыргыз жакшылык кылганын Каримов мырза унутуп калды. Өзбекстанда бир кыргыздын киоскиси жок. Же Казакстанда бир кыргыздын кафеси жок. Депутат кыргызды көрө алдыкпы. Парламентте, саясатта казак, өзбек улутунан чыккандар жүрүшпөйбү. Супермаркет, кафе, казино, базарлардын ээлери кимдер? Саммитте Каримов менен Назарбаевдин басымынан Акаев болсо "хоп" демек. Бакиев болгонун болгондой сүйлөдү го. Муну белгилеп коюш керек. Бийликтин өкүлдөрүн бир беткей жамандай бербей жакшы иштерди айтып, алардын иштөөсүнө дем бериш керек.
- Анда айтыңызчы, ким иштеп жатат?
- Маселен, шаар мэри Нариман Түлеев. Иштесең Түлеевдей иште. Канча мэрлер келди, кетти. Шаар көркүн чыгаруу үчүн эмне кылды айта аласыздарбы. Данияр Үсөнов теледен түшкөн жок. Бир алгылыктуу эч нерсе жасай алган жок. Түлеев болсо аянтыбыздан баштап көрктөндүрүп, борборду иретке келтире баштады.
Мына мен жашылдандыруу жаатында иштейм. Көчөттөрдүн маани маңызын түшүнгөн мэрди ушул убакка чейин жолуктурган жокмун. Суусу тартыш чөлдө жашаган түркмөндөр борборун кандай жашыл шаарга айландырышты. Чөлгө көчөт тигип жатышат го. Нариман мырза шаарды жашылдандырууда жакшы иштерди бүткөрдү. Бала бакча, мектеп, ооруканалардын алды өйдө көрктөнө баштады. Бишкек жашыл шаарга айланса кимге зыян. Менин ишканам 15 мекемеге бекер көчөт таратып берип, шаарга салым кошо алды деп айтып коюшум керек. "Бишкек суу түтүк" ишканасынын жетекчиси Каныбек Сулайманов, орун басары Сейдалиев Мурадин мырзалар иштин көзүн билген жетекчи катары өз ишканаларын алдын көрктөндүрүштү. № 4 оорукананын алдындагы белгилүү ортопед Сабыр Жумабеков жетектеген ортопедия борборун бекер көчөт менен камсыз кылдык. Ошондой эле мэриянын алдындагы Жашылдандыруу совхозунун жетекчиси Замир Асанбаев менен "Үгүт" көрнөк-жарнак агенттигинин мурдагы жетекчиси Гүля Тынымовалардын иштерин белгөө зарыл.
Чынында Түлеев өзүнө мыкты команда топтоду. Вице-мэрлер Замир Бекбоев, Валерий Корниенколор шаарды көркүнө чыгаруу багытында эл менен иштей алууларын көргөзүштү. Акырында айтарым биздин бир гана мекенибиз бар. Мекенибиздин жаркын келечеги үчүн иштейли. Улут алдында парызыбызды өтөөгө үндөйт элем. Саясат менен алашып жүрө берсек биз үчүн ким иштейт...
► Бул айылда негизинен кыргыз гезиттери
электрондук тиркеме түрүндө жарыяланат.
► Архивге, емейлге жана редакцияга шилтемелер
ошол гезиттин башбарагында берилген.
► Жеке макала жарыялоого буйрутмалар кабыл алынат.
► На сайте публикуются в основном кыргызскоязычные газеты в виде электронных подшивок данных газет.
► Ссылки на архивы, емейл и данные о редакции
указаны на главной странице конкретной газеты.
► Принимаются заказы на публикацию частных статей.
Алган материалга шилтеме бериңиз!
◄ © J.Janyzak, Kyrgyzstan ►
Ссылки на взятые статьи обязательны!